b'\n_START_ARTICLE_\nRichard Dadd\n_START_SECTION_\nLiv og arbejde\n_START_PARAGRAPH_\nDadd var en apotekers\xc3\xb8n f\xc3\xb8dt i Kent. Han viste tidlig talent for tegning, og blev som 20-\xc3\xa5rig taget ind ved Royal Academy of Arts. I 1842 blev han taget med af Sir Thomas Phillips, en tidligere borgmester, p\xc3\xa5 en ekspedition til Mellem\xc3\xb8sten. Mens de sejlede p\xc3\xa5 Nilen i Egypten \xc3\xa6ndrede Dadd helt personlighed, han hallucinerede og var voldelig. De andre i f\xc3\xb8lget troede f\xc3\xb8rst han havde f\xc3\xa5et solstik, mens Dadd selv mente han var besat af den gamle egyptiske gud Osiris._NEWLINE_Da Dadd kom tilbage til England for\xc3\xa5ret 1843 tog familien ham med til Kent for at han skulle komme sig. I august s\xc3\xa5 han for sig at faren var dj\xc3\xa6velen, og dr\xc3\xa6bte ham med kniv. Richard Dadd flygtede til Frankrig, men da han undervejs til Paris pr\xc3\xb8vede at dr\xc3\xa6be en medturist med et barberblad, blev han overmandet og arresteret. Han blev sendt til sindssygehospitalet Bethlem Royal Hospital, hvor han forblev i tyve \xc3\xa5r. I 1864 blev han flyttet til Broadmoor-asylet, hvor han d\xc3\xb8de i 1886. Dadd skabte de fleste af sine mesterv\xc3\xa6rker som patient p\xc3\xa5 disse hospitaler.'